Mercedes-Benz CL 203

Mercedes-Benz CL 203 var en sportscoupé fra Mercedes-Benz bygget mellem efteråret 2000 og starten af 2011. Frem til det store facelift i foråret 2008 solgtes modellen som C-klasse Sportscoupé, hvorefter den blev omdøbt til CLC-klasse. CL 203 var baseret på den almindelige type 203.

Bilen blev fremstillet på fabrikken i Sindelfingen. I starten af 2007 flyttedes produktionen til fabrikken Juiz de Fora i Brasilien. Mercedes-Benz udviklede modellen for at kunne konkurrere med BMW Compact.

I starten af februar 2011 indstilledes produktionen af den stadigvæk på type 203 baserede CLC, og modellen afløstes af en ny coupé (internt betegnet C 204) baseret på den aktuelle C-klasse (type 204). Frem til produktionens indstilling blev der leveret ca. 370.000 eksemplarer af CL 203 til kunderne.

Udvikling 
Fra november 2000 solgtes C-klasse Sportscoupé med fem forskellige motorer, heraf fire benzinere og én diesel. I starten kritiseredes pris- og ydelses-forholdet. Designet var coupétypisk. Ligesom på sedanmodellen steg sidelinjen stejlt op og endte i en høj bagende, som dog hæmmede udsynet bagud på grund af den monterede spoiler. Instrumentbrættet var bortset fra kombiinstrumentets beklædning stort set identisk med sedanversionen.

I midten af 2002 afløstes C 180 Sportscoupé's 2,0-litersmotor af en 1,8-litersmotor med kompressor og 105 kW (143 hk). Også den i C 200 monterede kompressormotor blev let optimeret. C 230 Kompressor fik ligeledes en effektoptimeret 1,8-liters kompressormotor med 141 kW (192 hk).

I foråret 2003 valgte Mercedes-Benz at tilbyde den allerede fra C- og CLK-klasserne kendte 200 CGI i C-klasse Sportscoupé. 200 CGI var udstyret med en benzinmotor med direkte indsprøjtning baseret på den 1,8-liters kompressormotor med 125 kW (170 hk). Samme år introduceredes CL 203 i to AMG-versioner: C 30 CDI AMG og C 32 AMG. Introduktionen af C 200 CDI i Sportscoupé fandt ligeledes sted i 2003.

Første facelift 
Sportscoupé kom i en i samme omfang som sedan og T-model (stationcar) modificeret udgave ud til forhandlerne den 24. april 2004.

Både karrosseri, kabine og teknik blev optimeret. På fronten kunne den faceliftede udgave kendes på de nydesignede kofangere med markant lavere luftindtag, kølermasken med tre lameller samt forlygterne med klart glas. Bagpå blev kun lygterne let modificeret. Sporvidden blev bredere, og styretøjet, gearkassen og undervognen blev ligeledes optimeret. Målet var at forbedre køreegenskaberne uden indflydelse på komforten.

Instrumentbrættet blev komplet modificeret, da det var nydesignet og derved virkede friskere. Derudover fik Sportscoupé et nydesignet rat med tre eger med sølvfarvede betjeningstaster. Faceliftet afrundedes med nyt ekstraudstyr på sikkerheds- og komfortsiden. Bi-xenonforlygter samt nye bilradioanlæg med integreret navigationssystem og som topversion et dvd-understøttet "Comand-System" med ekstra stor farvebilledskærm blev tilføjet modelprogrammet.

Med faceliftet kom der også nye motorer til. Derved introduceredes C 160 Kompressor med 90 kW (122 hk) som ny basismodel, mens C 200 CGI, C 30 CDI AMG og C 32 AMG på grund af for lave salgstal udgik. C 230 fik en ny 2,5-liters V6-motor uden kompressor med 150 kW (204 hk). C 320's 3,2-litersmotor med 160 kW (218 hk) blev ligesom på alle andre Mercedes-Benz-modeller afløst af den betydeligt stærkere 3,5-litersmotor med 200 kW (272 hk). Også C 220 CDI fik en let effektoptimering til 110 kW (150 hk). Samtlige motorer var nu som standard kombineret med en sekstrins manuel gearkasse.

Som ekstraudstyr solgtes to forskellige sportspakker: EVOLUTION og EVOLUTION AMG. Biler med EVOLUTION-pakken kunne kendes på en kølergrill med perforerede lameller og et større endestykke på udstødningsrøret. I kabinen havde disse biler treeget multifunktionslæderrat, aluminiumspyntedele, lædergearknop og aluminiumspedaler. Derudover var undervognen sænket ca. 15 mm fortil og 5 mm bagtil. Sportspakken EVOLUTION AMG, som ligeledes indeholdt EVOLUTION-pakken, omfattede front- og hækskørter fra AMG samt alufælge, ligeledes fra AMG.

Tekniske specifikationer

Andet facelift og nyt navn 
Den 17. maj 2008 fik modellen endnu et facelift, og blev fremover solgt under navnet CLC-klasse.

Frontpartiet blev tilpasset den aktuelle C-klasse, ligesom bagenden og kabinen også blev modificeret. Karrosseriets grundform og instrumentbrættet forblev uændrede, mens kabinen fik nye detaljer som f.eks. stærkere konturierede sportssæder, mere udbredt brug af pyntedele af børstet aluminium, et nyt sportsrat samt en ny generation af Infotainment-systemer. Til navigationsinformationer kunne der nu leveres en større farveskærm samt dvd- eller harddisk og tilkoblingsmuligheder for iPod, USB-nøgle eller SD-kort.

Med undtagelse af CLC 200 Kompressor, som optimeredes til 135 kW (184 hk), fortsatte det øvrige motorprogram uforandret. Ligesom forgængeren fandtes CLC-klassen med fem forskellige motorer, herunder fire benzinere (105−200 kW) og to dieseler (90−110 kW). Daimler AG havde optimeret disse i detaljer, hvilket nedsatte brændstofforbruget med op til 11 procent.

I 2009 blev CLC 230 omdøbt til CLC 250 og suppleret af en ny basisbenziner med 95 kW (129 hk). Fra foråret 2010 kunne dieselversionerne ikke længere leveres, hvilket gjorde at modelprogrammet frem til slutningen af 2010 bestod af fem benzinmotorer med effekt mellem 95 og 200 kW.

Fra uge 2, 2011 kunne CLC-klassen ikke længere bestilles som ny bil, da den sidste nye bil forlod samlebåndet allerede i starten af februar.

Tekniske specifikationer

Sportspakken 
Sportspakken var i teknisk henseende også en erstatning for udstyrsvarianterne fra Limousine og T-model. Den kunne leveres til CLC som ekstraudstyr, og indeholdt blandt andet:
 Ny direkte styring med variabel styreudveksling alt efter ratudslag
 Sportsundervogn
 Mørke for- og baglygter
 Tredje bremselygte i røget glas-optik
 Kølergrill med sorte lameller og kromapplikationer
 18" alufælge i femeget design
 Sportsluftfilter
 Pyntedele i mørkt, børstet aluminium
 Sportspedaler af stål med gummiknopper
 Polstring med påsat læder Artico, som ekstraudstyr med læder Cognacbrun
 Modificeret kombiinstrument, visere i kl. 6-position i slukket tilstand

Specialmodellen "Special-Edition"

Eksteriør 
 17" alufælge
 Metallak
 Mørke for- og baglygter
 Tredje bremselygte i røget glas-optik
 Frontskørter med gråt luftindtagsgitter
 Udstødningsrør med endestykke i stål

Interiør 
 Treeget sportslædermultifunktionsrat
 Taghimmel i sort
 Sportspedaler i børstet stål med gummiknopper
 Fodmåtter
 Audio 20
 PARKTRONIC
 Sædevarme foran
 Komfortpakke (regnsensor, elektrisk indklappelige sidespejle, automatisk afblændingsfunktion til sidespejlet i førersiden og dæktrykstabsadvarselssystem)

Kilder

Eksterne henvisninger 

CL 203
Store mellemklassebiler
Coupéer
Baghjulstrukne biler
Biler introduceret i 2000
Biler fra 2000'erne
Biler fra 2010'erne